recursal/SuperWikiNEXT-32B huggingface dataset:
**მარია კლეველი** ან **ნევერელი** (ფრანგ. Marie de Clèves; დ. 1553 — გ. 14 ნოემბერი, 1574) — ლა მარკთა დინასტიის წარმომადგენელი. ნევერის ჰერცოგ ფრანსუა I-ის შუათანა ქალიშვილი. კონდეს პრინცესა 1572-74 წლებში როგორ ანრი I-ის პირველი ცოლი.

ბიოგრაფია
---------

მარია დაიბადა 1553 წელს საფრანგეთში. იგი იყო წარმოშობით გერმანელი დიდგვაროვნის, ნევერის გრაფ ფრანსუა I-ისა და მისი ცოლის, ნავარის მეფე ანტუან დე ბურბონის უფროსი დის, მარგარიტა დე ბურბონ-ვენდომელის შუათანა ქალიშვილი. 

მისი უფროსი დები იყვნენ ანრიეტ ნევერელი (ნევერის ჰერცოგინია) და კატრინ კლეველი (გიზის ჰერცოგინია). მარიას საფრანგეთისა და ნავარის მეფე ანრი IV ღვიძლ ბიძაშვილად ერგებოდა, ხოლო ინგლისისა და ირლანდიის დედოფალი ანა კლეველი (ჰენრი VIII-ის მეოთხე ცოლი) მისი მეორე თაობის ბიძაშვილი იყო. მისი სიძეები კი იყვნენ ანრი I დე გიზი და ლუიჯი გონძაგა. 

მას ახლო ურთიერთობა ჰქონდა თავის ბიცოლასთან, ნავარის დედოფალ ჟანა დ'ალბრესთან, რომლის გავლენითაც მარია ღრმა ბავშვობიდანვე ჰუგენოტი გახდა. 1572 წლის 10 აგვისტოს იგი ცოლად გაჰყვა თავის ბიძაშვილს, კონდეს პრინც ანრი I-ს. ანრის მამა, კონდეს პრინცი ლუი I და მარიას დედა, ნევერის ჰერცოგინია მარგარიტა ღვიძლი და-ძმა იყვნენ. ანრისა და მარიას ქორწინებიდან სულ ორ კვირაში, 1572 წლის 24 აგვისტოს დედა-დედოფალ ეკატერინე მედიჩის თაოსნობით პარიზში ჰუგენოტების მასობრივი ხოცვა-ჟლეტა მოეწყო, რაც ცნობილია "წმინდა ბართლომეს ღამის" სახელით. ამ დროს თავის გადარჩენის მიზნით მარიამ და მისმა ქმარმა კათოლიციზმი დაუყოვნებლივ მიიღეს. 

მარია სამეფო კარზე ძალიან ლამაზი და მოხდენილი ქალის სახელით იყო ცნობილი, რის გამოც მას 1573-74 წლებში რომანი ჰქონდა საფრანგეთის მეფე შარლ IX-ის ძმასთან, ასევე საკმაოდ სიმპათიურ და მოხდენილ ჭაბუკთან, ანჟუს ჰერცოგ ანრი დე ვალუასთან, რომელიც შემდგომში საფრანგეთის მეფე ანრი III გახდა. ანრი მარიას განქორწინებასაც კი სთხოვდა და ცოლად შერთვას ჰპირდებოდა. მარია სერიოზულად ფიქრობდა ამ საკითხზე და როდესაც ამასთან დაკავშირებით თხოვნა რომის პაპთან უნდა გაეგზავნა პნევმონიით დაავადდა. თუმცა, პნევმონიის გადავლის შემდეგ იგი მალევე ქმრისგან დაფეხმძიმდა და 1574 წლის 14 ნოემბერს პირველივე მშობიარობას გადაჰყვა. 

ამ ამბიდან სულ რამდენიმე თვეში, 1575 წელს ანრი დე ვალუამ ცოლად ლუიზა დე ლორენ-ვედემონი შეირთო, 1586 წელს კი მეორედ დაქორწინდა მარიას დაქვრივებული ქმარიც.

ლიტერატურა
----------

* Champion, Pierre, La Jeunesse d'Henri III, 2 vol, Paris, Grasset, 1941-42.
* Champion, Pierre, Henri III, roi de Pologne, 2 vol, Paris, Grasset, 1943-51.

|  |  |  |  |
| --- | --- | --- | --- |
| 

| ხ • გ • რ
კონდეს პრინცესები |
| --- |
|  |
| 
* ელეანორ დე როი *(1551-1564)*
* ფრანსუაზ ორლეანელი *(1565-1569)*
* მარია კლეველი *(1572-1574)*
* შარლოტ კატრინ დე ლა ტრემუალი *(1586-1588)*
* შარლოტ მარგარიტა დე მონმორანსი *(1609-1646)*
* კლერ კლემენს დე მაიე-ბრეზე *(1646-1686)*
* ანა ჰენრიეტა კურპფალცელი *(1686-1709)*
* ლუიზ ფრანსუაზ დე ბურბონი *(1709-1710)*
* მარი ანა დე ბურბონ-კონტი *(1713-1720)*
* კაროლინა ჰესენ-როტენბურგელი *(1728-1740)*
* შარლოტ დე როანი *(1753-1760)*
* მარია კატერინა ბრინოლი *(1798-1813)*
* ბატილდა ორლეანელი *(1818-1822)*
 |

 |
სემიტური ენების ისტორიული განაწილების დაახლოებითი რუკა
**სემიტური ენები** — აზიისა და აფრიკის კონტინენტზე გავრცელებული მონათესავე ენები, რომელთა ფიქსირებული ისტორია 6 ათას წელს მოიცავს. სემიტურ ენებს ყოფენ აღმოსავლურ (აქადური — მესოპოტამიაში) და დასავლურ შტოებად. დასავლური თავის მხრივ იყოფა ჩრდილოურ სემიტურად (ამორეული, უგარითული, არამეული, ებრაული, მოაბური, ფინიკიური), რომლებიც სირია-პალესტინაშია გავრცელებული, და სამხრეთულ სემიტურად (არაბული, ეთიოპიური), რომლებიც არაბეთის ნახევარკუნძულსა და აფრიკის კონტინენტზეა გავრცელებული. დროთა განმავლობაში ხმარებიდან გამოდიოდნენ ცალკეული სემიტური ენები, ან ამა თუ იმ ენის გარკვეული დიალექტები. დღეს ცოცხალ ენებად აღარ ითვლება აქადური, ამორეული, ფინიკიური და უგარითული, არამეულისა და ეთიოპიურის მთელი რიგი ლიტერატურული დიალექტები, მათ შორის კლასიკური კლასიკური სირიული, მანდეური, გეეზი. XX საუკუნის 20-იან წლებამდე არსებობდა თვალსაზრისი, რომ სემიტური ენები ქმნიან ერთ ენობრივ ოჯახს, რომელიც ხასიათდება მორფოლოგიური თუ სინტაქსური სტრუქტურის საერთო ტიპით, ბგერათა შესატყვისობის მკაცრი კანონზომიერებით. შემდგომში მას დაუპირისპირდა მოსაზრება სემიტური და ე.წ. ქამიტური ენების გენეტიკური ერთიანობის შესახებ.

იხილეთ აგრეთვე
--------------

* სემიტები
* აღმოსავლეთმცოდნეობა
* ისლამოლოგია
* არაბისტიკა
* სემიტოლოგია
* ოსმანისტიკა
* არაბული ანბანი
* თბილისის აზიისა და აფრიკის ინსტიტუტი

ლიტერატურა
----------

* მეფარიშვილი, მარინა, *სემიტური ენების ისტორიული გრამატიკა, ნაწ. 1: ფონეტიკა, ფონოლოგია: სალექციო კურსი*; რედ. მარიამ ჩაჩიბაია; თბ. : უნივერსალი, 2008; ISBN 978-9941-12-157-9

რესურსები ინტერნეტში
--------------------

* თბილისის ივანე ჯავახიშვილის სახელობის სახელმწიფო უნივერსიტეტი. აღმოსავლეთმცოდნეობა დაარქივებული 2007-07-08 საიტზე Wayback Machine.
* თბილისის ივანე ჯავახიშვილის სახელობის სახელმწიფო უნივერსიტეტი არაბისტიკის საბაკალავრო პროგრამა (მცირე დახასიათება)[*მკვდარი ბმული*]
* თბილისის ივანე ჯავახიშვილის სახელობის სახელმწიფო უნივერსიტეტი არაბისტიკის საბაკალავრო პროგრამაზე სასწავლო საგნების ჩამონათვალი[*მკვდარი ბმული*]
**საპრეზიდენტო ლენტი** — ქსოვილის ლენტი, რომელსაც მსოფლიოს მრავალი ქვეყნის პრეზიდენტი ატარებს. მსგავს ლენტებს ძირითადად ატარებენ აფრიკის, აზიის, ევროპისა და განსაკუთრებით ლათინური ამერიკის ქვეყნების პრეზიდენტები. 

ლენტი პრეზიდენტის ინსტიტუტის უწყვეტობის სიმბოლოა და მას მხოლოდ პრეზიდენტები ატარებენ. მისი ღირებულება სახელმწიფოს მეთაურისათვის შეიძლება შედარდეს გვირგვინს მონარქიებში. როდესაც პრეზიდენტი პოსტს ტოვებს, იგი თავის მემკვიდრეს ლენტს ოფიციალურად გადასცემს, რაც ინაუგურაციის ცერემონიის ოფიციალური ნაწილია. 

საპრეზიდენტო ლენტები, როგორც წესი, მრავალფერია და გადაწყვეტილია სახელმწიფო დროშის ფერებში, განსაკუთრებით ლათინური ამერიკის ქვეყნების შემთხვევაში. პრეზიდენტები მას მარჯვენა მხარზე, მარცხენა მიმართულებით ატარებენ. ლენტზე აუცილებლად გამოსახულია სახელმწიფო გერბიც.

გალერეა
-------

* კრისტინა ფერნანდესი, არგენტინის პრეზიდენტი
* მიშელ ბაჩელეტი, ჩილეს პრეზიდენტი
* დილმა რუსეფი, ბრაზილიის პრეზიდენტი
* ფერნანდო ლუგო, პარაგვაის პრეზიდენტი 2008 - 2012 წლებში
* მარიანო ოსპინა პერესი, კოლუმბიის პრეზიდენტი 1946 – 1950 წლებში
* ენრიკე პენია ნიეტო, მექსიკის პრეზიდენტი
* ხულიო მარია სანგინეტი, ურუგვაის პრეზიდენტი 1995 - 2000 წლებში

რესურსები ინტერნეტში
--------------------

* მსოფლიოს საპრეზიდენტო ლენტები დაარქივებული 2012-11-24 საიტზე Wayback Machine.
* საპრეზიდენტო ლენტის ისტორია დაარქივებული 2014-01-02 საიტზე Wayback Machine.  (პორტუგალიური)
პირველი გვერდი
**კაროლინა** (ლათ. **Constitutio Criminalis Carolina**, შემოკლებით C.C.C. გერმანული სახელწოდება — გერმ. Peinliche Gerichtsordnung Karls V, შემოკლებით P.G.O.) — 1532 წელს მიღებული და 1533 წელს გამოცემული გერმანელი ერის საღვთო რომის იმპერიის დანაშაულებრივ-სამართლებრივი დადგენილება. სახელწოდება მიიღო იმპერატორ კარლ V-ის პატივსაცემად (1519-1555).

კაროლინას მიზანი იყო ადგილობრივ სასამართლოებში სისხლის სამართლის საქმეების მოწესრიგება. ეს დადგენილება წარმოადგენს XVI საუკუნის სისხლის სამართლის კანონმდებლობის ერთ-ერთ ყველაზე სრულ კოდექსს. მთელი კოდექსი აგებულია ბრალის პრეზუმპციაზე, ანუ ბრალდებულს თავად უნდა დაემტკიცებინა საკუთარი უდანაშაულობა.

იგი გამოიცა გერმანიაში გლეხების ომის დამთავრებიდან სამი წლის შემდეგ, გამოირჩეოდა სიმკაცრით, დასჯის ნორმების სისასტიკითაც კი. მოქმედებდა XVIII საუკუნის ბოლომდე.

რესურსები ინტერნეტში
--------------------

* Каролина, уголовное уложение императора Карла // ბროკჰაუზისა და ეფრონის ენციკლოპედიური ლექსიკონი: 86 ტომად (82 ტ. და 4 დამ.). — СПб. 1890—1907.
* Каролина — уголовно-судебное уложение Карла V დაარქივებული 2013-05-12 საიტზე Wayback Machine.
**სემკა სოკოლოვიჩ-ბერსაკი** (22 დეკემბერი 1935 – 4 მარტი 2008) ბოსნიელი მსახიობი ქალი. ახალგაზრდობაში ასევე თამაშობდა ჭადრაკი|ჭადრაკს, რვაჯერ მოიგო ხორვატიის ჩემპიონატი ახალგაზრდა მოჭადრაკეთა შორის.

ბიოგრაფია
---------

სემკა სარაევოში, ბოსნიელების ოჯახში დაიბადა. დედამისი აბიდა მკერავი იყო. უფროსი და ბადემა (1929–1969) მეცოსოპრანო.

2008 წლის მარტში მისმა ვაჟმა მარიომ გამოაცხადა დედამისის გარდაცვალება შინაგანი სისხლდენის გამო, რაც მას ინსულტის შემდეგ განუვითარდა.

კარიერა
-------

იგი ზაგრების თეატრის მსახიობი იყო, ასევე მონაწილეობდა კინოფილმებში. მისი კინოდებიუტი შედგა 1956 წელს. იგი მონაწილეობდა 1967 წელს გადაღებულ ფილმში *Kineski zid*, ასევე მონაწილეობდა 1971 წელს გადაღებულ ფილმში *La Corta delle bambole notte di vetro*. 

1978 წელს მან ქალის მთავარი როლი ითამაშა ფილმში *Roko i Cicibela* მისი უკანასკნელი ფილმი იყო 2008 წელს გადაღებული *Traktor, ljubezen in Rock'n'Roll*. ასევე მონაწილეობდა იასმილა ჟბანიჩის ფილმში *Grbavica*.

სქოლიო
------

1. ↑  Umrla Semka Sokolović-Bertok (6/03/2008). ციტირების თარიღი: 26/05/2015.
2. ↑  Suze i smijeh za divu. Gloria (17/03/2008). ციტირების თარიღი: 26/05/2015.
3. ↑  Semka i Badema. Jutarnji (11 March 2008).  დაარქივებულია ორიგინალიდან — 10 იანვარი 2015. ციტირების თარიღი: 26/05/2015.
4. ↑  Semka Sokolović-Bertok umrla od moždanog udara. 24 sata (6/03/2008). ციტირების თარიღი: 26/05/2015.
5. ↑  Preminula legendarna glumica Semka Sokolović-Bertok. Index (6/03/2008). ციტირების თარიღი: 26/05/2015.
6. ↑  Odlazak glumačke legende. Gloria (6/03/2008). ციტირების თარიღი: 26/05/2015.
**ლუის გუსმანი** (ესპ. Luis Guzmán; დ. 28 აგვისტო, 1956) — პუერტორიკოელი მსახიობი. მეტწილად გვევლინება ავაზაკის ან პოლიციელის როლში. შესრულებული აქვს როლები სტივენ სოდერბერგის ფილმებში: „მხედველობის არის მიღმა" (1998), „ინგლისელი" (1999), „ვაჭრობა" (2000); გადაღებულია პოლ ტომას ანდერსონის ფილმებში: „ბუგის სტილის ღამეები" (1997), „მაგნოლია" (1999), „გამაოგნებელი სიყვარული" (2002). გაახმოვანა რიკარდო დიასი ვიდეო თამაშებში: Grand Theft Auto: Vice City და Grand Theft Auto: Vice City Stories. მთავარი როლი შეასრულა HBO-ის ტელესერიალში How to Make It in America. ლუის გუსმანი დაიბადა პუერტო-რიკოს ქალაქ კაიეიში, დედამისის — ჰოსპიტალის მუშაკის როზას და მამინაცვალის — ბენჟამინ კარდონას ოჯახში. გაიზარდა ნიუ-იორკში. იყო სოციალური მუშაკი, გარდა ამისა მუშაობდა მსახიობად. საბოლოოდ, გამოდიოდა ქუჩის თეატრებსა და დამოუკიდებელ ფილმებში. ლუის გუსმანი ამჟამად ცხოვრობს ქალაქ სატონში.

ფილმოგრაფია
-----------


| წელი |  | ქართულად | მშობლიური სახელწოდება | როლი |
| --- | --- | --- | --- | --- |
| 1990 | ფ |  *კითხვები და პასუხები*  | *Q&A* | დეტექტივი ვალენტაინი |
| 1993 | ფ |  *კარლიტოს გზა*  |  *Carlito's Way* | პაჩანგა |
| 1997 | ფ |  *ბუგის სტილის ღამეები*  | *Boogie Nights* | მორის როდრიგესი |
| 1998 | ფ |  *მხედველობის არის მიღმა*  |  *Out of Sight* | ჩინო |
| 1999 | ფ |  *მაგნოლია*  |  *Magnolia* | ლუისი |
| 1999 | ფ |  *ინგლისელი*  |  *The Limey* | ედუარდო როელი |
| 2000 | ფ |  *ვაჭრობა*  | *Traffic*  | რეი კასტრო |
| 2002 | ფ |  *გამაოგნებელი სიყვარული*  | *Punch-Drunk Love* | ლენსი |
| 2003 | ფ |  *ბრაზის მართვა*  | *Anger Management* | ლუ |
| 2006 | ფ |  *სწრაფი კვების ქვეყანა*  | *Fast Food Nation* | ბენი |
| 2011 | ფ |  *არტური*  | *Arthur*  | ბიტერმანი |

რესურსები ინტერნეტში
--------------------

* 

* ლუის გუსმანი — კინოფილმების ინტერნეტ-მონაცემთა ბაზა (ინგლისური)
* ლუის გუსმანიTwitter-ზე
ღვინის ქარხნის შენობა გერმანიის ღვინის გზაზე.
**Dr. Bürklin-Wolf** — ღვინის ფირმა.

ისტორია
-------

ფირმის ისტორია 1597 წელს იწყება. გადამწყვეტი იყო 1875 წელი, როცა ლუიზე ვოლფმა (გერმ. Luise Wolf) და კარლსრუელმა იურისტმა ალბერტ ბიურკლინმა (გერმ. Albert Bürklin) იქორწინეს, რის შედეგადაც ჩამოყალიბდა კერძო საკუთრებაში მყოფი უდიდესი ღვინის ფირმის სახელწოდება Dr. Bürklin-Wolf. ალბერტ ბიურკლინი იყო არა მარტო რაიხის დეპუტატი (1877) და რაიხსტაგის ვიცე-პრეზიდენტი (1893), არამედ ვაიმარის გოეთეს საზოგადოების პრეზიდენტიც (1899). 1890 წელს მისი საქმიანობისათვის მიენიჭა Exzellenz-ის ტიტული. 1904 წელს ბადენის დიდმა ჰერცოგმა ფრიდრიხ ფონ ბადენელმა (გერმ. Großherzog Friedrich von Baden) იგი დაასახელა ნამდვილ საიდუმლო მრჩევლად და დააჯილდოვა ცერინგენის ლომის ორდენის, ბადენის დიდი ჯვრით (გერმ. Badisches Großkreuz des Ordens des Zähringer Löwen). 1911 წელს ფრაიბურგის უნივერსიტეტმა მიანიჭა საპატიო დოქტორის წოდება. 1904 წელს გადაწყვიტა ვახენჰაიმში გადასახლება და იქ დაფუძნება. 1990 წელს იქორწინეს ქრისტიანმა და ბეტინა ბიურკლინ ფონ გურაძემ (გერმ. Bettina Bürklin-von Guradze).

ფირმა ითვლება ხელოვნებისა და კულტურის მეცენატად, რომლის ანალოგი იშვიათად მოიძებნება მსოფლიოს მასშტაბითაც. კარგადაა ცნობილი გურაძეების: ინგლისური ბაღი (1,2 ჰა), კროკეტის სათამაშო მოედანი, საზაფხულო ოპერა და ა. შ.

რესურსები ინტერნეტში
--------------------

* ღვინის ფირმა Dr. Bürklin-Wolf
**საღმრთოს ეკლესია** — არქიტექტურის ძეგლი, საკულტო ნაგებობა გორის მუნიციპალიტეტის სოფელ ვალიანთიდან აღმოსავლეთით 1 კმ-ზე. აგებულია გვიან შუა საუკუნეებში. 

სოფლიდან აღმოსავლეთით 1 კმ-ზე მდებარე ეკლესია ნაგებია რიყისა და ფლე-თილი ქვით, ფასადების კუთხეები კი ამოყვანილია თლილი ქვით, რომელიც შემდეგ შეულესიათ.

ეკლესია გეგმით უაბსიდო სწორკუთხედს წარმოადგენს, რომლის ცენტრში გაჭრილია შიგნით თაღოვანი, გარედან სწორკუთხა სარკმელი.

კამარა ცილინდრულია. ინტერიერი შელესილია ბათქაშით. არქიტრავული შესასვლელი სამხრეთიდანაა.

ეკლესიის სამხრეთი მინაშენი სწორკუთხა საკურთხევლით სრულდება. აბსიდში გაჭრილია სწორკუთხა სარკმელი. ნავის ჩრდილოეთი კედლის თაღები პილასტრებს ეყრდნობა. ერთ-ერთი თაღი ეკლესიის შესასვლელის არქიტრავზე გადადის. ნავის სამხრეთ კედელში სწორკუთხა სარკმელია გაჭრილი. თაღოვანი შესასვლელი დასავლეთიდანაა.

ეკლესიას დასავლეთიდან კიდევ ერთი სწორკუთხა მინაშენი აქვს, რომელიც ნაგებია რიყისა და ფლეთილი ქვით. შესასვლელი სამხრეთიდანაა. კედლები შემორჩენილია 2-3 მ. სიმაღლეზე. ხაზგასმულია მინაშენის ნაკერები. ჩრდილოეთი ფასადი ძირითადად რიყის ქვითაა ნაგები. კარნიზი არ ჩანს. ეკლესიის გარშემო შემორჩენილია გალავნის ფრაგმენტები. ტექ. მდგ. 1983 წ. მინაშენი დაზიანებულია. ფასადები ბევრგან გამონგრეულია, საბურავი მოშლილია, იატაკი მიწურია.

ლიტერატურა
----------

* შიდა ქართლი, პატარა და დიდი ლიახვის ხეობების არქიტექტურული მემკვიდრეობა, ტ. I, თბ. 2002, გვ. 67-68
სენაკები დავითგარეჯას მონასტრის ეზოში
**სენაკი** (ბერძ. κελλίον, მრავლ. -ία, κέλλα; ლათ. сеllа — „ოთახი, სადგომი") — ბერის ან მონაზვნის საცხოვრებელი, ცალკე გამოყოფილი ოთახი მონასტერში.

სიტყვის განმარტება
------------------

სულხან–საბა ორბელიანი თავის „სიტყვის კონაში" ასე განმარტავს სიტყვა „სენაკს": 


|  |  |
| --- | --- |
|  | „მცირე სახლაკი. მონოზნის სადგომი მცირე. კელენი, მცირე სადგომი." |
|  |  |

„ქართული ენის განმარტებით ლექსიკონში" ვკითხულობთ:


|  |  |
| --- | --- |
|  | „სენაკი — ცალკე ოთახი ბერისათვის, მონაზვნებისათვის, განდეგილებისათვის." |
|  |  |

მნიშვნელობა
-----------

სენაკი არის ცაკლკე გამოყოფილი ოთახი მონასტრებში, მინიმალური შიდა მოწყობილობით: მაგიდა, სკამი, ტახტი. ხშირად გვხვდება წიგნების თარო და ხატის დასადგამი. 

მონასტრის ტრადიცია ითვალისწინებს, რომ მთელი იმ დროს, როცა ბერ–მონაზონი დაკავებული არ არის სამონასტრო სამსახურით ან წირვა–ლოცვებში არ მონაწილეობს, ის ატარებს თავის სენაკში და ლოცულობს ან სასულიერო წიგნებს კითხულობს.

მონასტრების წესდებით მამათა სავანეში და, კერძოდ, სენაკებში უცხო პირთა შესვლა არ შეიძლება, ხოლო საპირისპირო სქესის პირებს ეს ეკრძალებათ, გარდა ნათესავებისა და ისიც იშვიათი გამონაკლისის სახით (სენაკში დაყუდებული ბერის ავადმყოფობა და სხვა).

ლიტერატურა
----------

* სულხან–საბა ორბელიანი, *ქართული ლექსიკონი*, თბ. გამომცემლობა მერანი, 1993, გვერდი 82
* *ქართული ენის განმარტებით ლექსიკონი* (ერთტომეული), თბ. ქართული საბჭოთა ენციკლოპედია, 1986, გვერდი 405

რესურსები ინტერნეტში
--------------------

* წმიდა დავით გარესჯელის უდაბნო
* სულხან-საბას ლექსიკონი დაარქივებული 2011-10-14 საიტზე Wayback Machine.
|  |  |
| --- | --- |
|  | სხვა მნიშვნელობებისთვის იხილეთ **ჯორჯაძე**. |

**მარიამ სიმონის ასული ჯორჯაძე** (დ. 28 აგვისტო, 1888 — გ. 5 მაისი, 1979) — ქართველი გეოგრაფი და პედაგოგი. გეოგრაფიის მასწავლებელი. საქართველოს დამსახურებული მასწავლებელი (1948).

ბიოგრაფია
---------

მარიამ ჯორჯაძემ დაამთავრა თბილისის სახელმწიფო უნივერსიტეტის პედაგოგიური განყოფილება გეოგრაფიის მასწავლებლის სპეციალაობით 1917 წელს. მუშაობა დაიწყო გრემის (ყვარლის რაიონი) დაწყებითი სკოლის მასწავლებლად; 1919 წლიდან დაინიშნა იმავე სკოლის გამგედ; 1924–29 წლებში იყო ენისელის საბჭოს დეპუტატი; პარალელურად ბუნებისა და ძეგლთა დაცვის რწმუნებული ყვარლის რაიონში; 1928 წელს გადმოიყვანეს ქალაქ თბილისის მე-10 სკოლაში მასწავლებლად; 1938 წელს დაინიშნა ამავე სკოლის სასწავლო ნაწილის გამგედ.

1930 წელს განსახკომის მიერ მივლინებულ იქნა მოსკოვსა და ლენინგრადში სასწავლო საქმიანობის შესასწავლად. ნახევარი საუკუნე მოღვაწეობდა პედაგოგად. გამოაქვეყნა რიგი მეთოდური და სხვა პედაგოგიური ხასიათის წერილები; მონაწილეობდა სახელმძღვანელოების შედგენაში; ერთდროულად საქმიანობდა მოსახლეობის წერა-კითხვის უცოდინარობისა და მცირე მცოდნეობის ლიკვიდაციისათვის; 1932–35 წლებში მიღებული ჰქონდა დამკვრელი მასწავლებლის წიგნაკი; დაჯილდოებული იყო ლენინის ორდენით (1949) და სახალხო განათლების წარჩინებულის სამკერდე ნიშნით (1946). მინიჭებული აქვს მედალი „მამაცური შრომისათვის დიდ სამამულო ომში 1941-1945 წწ". იყო ქალაქ თბილისის II, III და IV მოწვევის დეპუტატი.

სქოლიო
------

1. 1 2  ქართველი მოგზაურები, გეოგრაფები, ბუნების მკვლევარნი: ენციკლოპედიური ცნობარი. თბ. 2003.
|  |
| --- |
| საკუთარ სახელს **"სენ-ჟერმენი"** აქვს სხვა მნიშვნელობებიც. იხილეთ: სენ-ჟერმენი |

**სენ-ჟერმენი** სცენური სახელია **ლუდოვიკ ნავარის**, ფრანგი ელექტრონიკისა და ნუ-ჯაზის მუსიკოსი. მისი პირველი ალბომი "ბულვარი" 1995 წლის ივლისში გამოვიდა და მსოფლიოში 300.000 ასლი გაიყიდა. მისი აშშ დებიუტი 2000 წელს შედგა და პირველი რამდენიმე თვის განმავლობაში ალბომის "ტურისტი" 200.000 ასლი გაიყიდა. ბობ მარლი, ტუტსი და მეიტალსი, მაილს დეივისი და ქული იყვნენ ლუდოვიკის ადრეული ზეგავალენის წყაროები. პირველი კომპოზიცია ლუდოვიკმა შექმნა მეგობარ გი რაბიერთან ერთად სახელწოდებით "საბ-სისტემ" (Sub-System).

დისკოგრაფია
-----------

* Alabama Blues
* Boulevard
* Chaos
* French Traxx EP
* From Detroit To St. Germain
* It's A Sure Thing Part 2
* It's A Sure Thing Revisited
* Mezzotinto EP
* Motherland EP
* Rose Rouge
* Rose Rouge Revisited
* So Flute
* SOEL Memento
* Sure Thing
* Tourist

### რემიქსები

* Métamorphose - Messe Pour Le Temps Présent
* Sound Of The City: Paris
* Variation

რესურსები ინტერნეტში
--------------------

* ოფიციალური გვერდი დაარქივებული 2016-09-18 საიტზე Wayback Machine.
* St Germain საიტზე Allmusic
**საღვთო**, *სამღვთო* — ღვთაებისადმი განკუთვნილი დღეობა, რომელსაც მართავდა სოფლის თემი ან ოჯახი. კოლექტიური საღვთო იცოდნენ დარ-ავდარის, ხვნა-თესვის, ჭირნახულის სიუხვის, თიბვის კარგად დასრულების, გადამდებ სნეულებათა არიდების და სხვა მიზნით. საღვთოს ყოველწლიურად იხდიდნენ ამქრული ორგანიზაციები ხელობასა და ვაჭრობაში ხელის მოსამართავად.

ოჯახი საღვთოს მართავდა სახლის აშენების, ვაჟის შეძენის, ავადმყოფოფის განკურნების და სხვა შემთხვევისას ღვთაებისათვის საღვთოს შეპირების შემდეგ.

კოლექტიურ საღვთოს მართავდნენ სოფელში შეკრებილი სურსასით, საკლავით, ღვინით, სანთლით.

ოჯახი საღვთოსთვის წინასწარ ემზადებოდა. მაგ. ხევსურეთში ლუდს გამოხდიდნენ, მოკეთეებს დაიბარებდნენ, სოფელს დაპატიჟებდნენ მოიწვევდნენ ხუცესს, რომელიც „კოდს გახსნიდა", სანთელმიკრული ლუდიანი თასით მესაღვთოეს შეავედრებდა „მესაღვთოე ანგელოზს", შემდეგ ბანზე დაკლავდნენ 3 საკლავს: ერთს მესაღვთოე ანგელოზისთვის, მეორეს — ადგილობრივი მთავარი სალოცავისათვის, მესამეს — აუცილებლად კვირიასათვის, დაამწყალობებდნენ ოჯახს, საღვთოს ობიექტს. სმის შემდეგ დადგამდნენ „სადიდებელთ" — იმდენ ლუდიან თასს, რამდენი ღვთისშვილიც იცოდა ხუცესმა და მათ უმცროს-უფროსობის რიგის მიხედვით, „მოახსენებდა".

საღვთოში მხიარულება და სიუხვე უნდა ყოფილიყო, რათა ღვთაებათა კეთილგანწყობა მოეპოვებინათ.

ლიტერატურა
----------

* *მაკალათია ს.*, მესხეთ-ჯავახეთი, თბ. 1938;
* *მისივე*, ხევი, ტფ. 1934;
* ქართული საბჭოთა ენციკლოპედია, ტ. 9, თბ. 1985. — გვ. 200.
6e Arrt.

| 

Place SAINT-SULPICE |
| --- |
|  |
| **ოლქი** | VI |
| **უბანი** | ლათინური კვარტალი |
| **სიგრძე** | 60 მ |
| **სიგანე** | 60 მ |
| **შეიქმნა** | 1754 |
| **დაერქვა** |  |
|  |
|  |
| 
ოთხი ეპისკოპოსისშადრევანი



 |


**სენ-სულპისის მოედანი** (ფრანგ. Place SAINT-SULPICE) — ვრცელი საზოგადოებრივი სივრცე სენ-სულპისის ეკლესიის აღმოსავლეთ მხარეს, აგებული 1754 წელს როგორც მყუდრო ბაღი პარიზის VI ოლქის ლათინურ კვარტალში.

მოედნის ღირსშესანიშნაობა ეკლესიის გარდა მის ოთხი ეპისკოპოსის შადრევანია (Fontaine des Quatre Evêques), რომელიც მის ცენტრში 1844 წელს ააგეს არქიტექტორი იოაკიმ ვისკონტის პროექტით. შადრევანზე ოთხი ეპისკოპოსის ქანდაკებაა ოთხივე მხარეს: ბოსუე, ფენელონი, ფლეშიე და მასიონი. ზოგიერთი ამ მონუმენტურ შადრევანს "ოთხი კარდინალური მიმართულების შადრევანსაც" უწოდებს (fontaine des quatre points cardinaux). თუმცა ეს მხოლოდ სიტყვების თამაშია; არც ერთი ამ ოთხ ეპისკოპოსთაგან კარდინალი არ გამხდარა.

მოედანზე განლაგებული წაბლის ხეები გაზაფულზე ვარდისფრად ყვავილობს. განაპირა "კაფე დე ლა მერი" მწერლებისა და სტუდენტების შეხვედრის ადგილია. აქვეა მეექვსე ოლქის მერიაც.


|  |  |
| --- | --- |
| საფრანგეთი | *ეს სტატია საფრანგეთისა და ფრანგების შესახებ ჯერჯერობით ესკიზია. თქვენ შეგიძლიათ დაგვეხმაროთ მის შევსებაში.* |
**საღმრთო გუდანის ჯვარი** — საკულტო ძეგლი დუშეთის მუნიციპალიტეტის სოფელ გუდანის ჩრდილო - აღმოსავლეთით, 200 მეტრზე. იგი აგებულია XIX საუკუნის დასასრულს – ძველი საკულტო ნაგებობების შემორჩენილ საძირკველზე. შედგება ფიქლით ნაგები და ერთმანეთზე მიდგმული ოთხი სწორკუთხა ნაგებობისგან. ჩრდილო–დასავლეთით ბეღლის კარია. შესასვლელი მას აღმოსავლეთიდან აქვს. შიგნით აღმოსავლეთ და სამხრეთ კედლებს ფიქლის ქვის ჩამოსაჯდომი გასდევს. ბეღლის კარს დასავლეთიდან პატარა ორსართულიანი ნაგებობა ბეღელი ეკვრის. მისი I სართული უსარკმლო ოთახია, რომელსაც შესასვლელი ჩრდილოეთიდან აქვს. II სართულის შესასვლელი აღმოსავლეთ კედელშია გაჭრილი. ჩრდილოეთით ერთი სწორკუთხა სარკმელია. სათავსის შუაში შემორჩენილია კერის რამდენიმე ფიქლის ფილა. კერაზე ჩამოშვებულია ქვაბის ჩამოსაკიდებელი ჯაჭვი. კედლებთან ხის სავარძლები დგას. თუნუქის ორფერდა სახურავი და სართულშუა გადახურვა ხის კოჭებზეა მოწყობილი. ჩრდილოეთის ფასადზე, შესასვლელის თავზე, ვინმე ვასო ბურდულის მიერ ამოკაწრული წარწერაა: „მე ავაშენე და ხალხს დარჩეს." ბეღლის კარის სამხრეთ-აღმოსავლეთ კუთხეზე მიდგმულია ორსართულიანი, მოგრძო შენობაა. I სართულს ჩრდილოეთით შესასვლელი და ერთი სწორკუთხა სარკმელი აქვს, აღმოსავლეთით ბუხარი და ერთი ნიში. მიწურ იატაკზე კერაა მოწყობილი. ამ სართულზე, რომელსაც სადიასახლისოს უწოდებენ, ქალები არ დაიშვებოდნენ და მამაკაცები „დიასახლისობდნენ." II სართულს შესასვლელი აღმოსავლეთიდან აქვს. ჩრდილოეთ კედელში სარკმელია, სამხრეთისაში - ორი კარი, მათ შორის მარჯვენა სამხრეთიდან მიშენებულ პატარა სათავსში გადის, რომელსაც დამოუკიდებელი შესასვლელი აღმოსავლეთიდან აქვს. საღმრთო გუდანის ჯვარი ხევსურეთის ყველაზე მნიშვნელოვანი სალოცავი იყო.

ლიტერატურა
----------

* *ქალდანი ა.*, საქართველოს ისტორიისა და კულტურის ძეგლთა აღწერილობა, ტ. 2, თბ. 2008. — გვ. 238.
|  |  |
| --- | --- |
|  | სხვა მნიშვნელობებისთვის იხილეთ **სენ-ჟერმენის საზავო ხელშეკრულება**. |

**სენ-ჟერმენის საზავო ხელშეკრულება** — პირველი მსოფლიო ომის (1914-1918 წწ.) დამამთავრებელი ერთ-ერთი საზავო ხელშეკრულება, დამდები მხარეები იყვნენ: ერთი მხრით, აშშ, დიდი ბრიტანეთი, საფრანგეთი, იტალია, იაპონია და სხვა „მოკავშირე და გაერთიანებული სახელმწიფოები" და, მეორე მხრით, ავსტრია. ხელი მოაწერეს ქალაქ სენ-ჟერმენ-ან-ლეში (პარიზის მახლობლად).

10 სექტემბერს სენ-ჟერმენის საზავო ხელშეკრულებამ დაადასტურა ავსტრია-უნგრეთის იმპერიის დაშლა და მის ტერიტორიაზე ავსტრიის რესპუბლიკის, უნგრეთის, ჩეხოსლოვაკიის, სერბია-ხორვატია-სლოვენიის (1929 წლიდან — იუგოსლავია) სახელმწიფოს შექმნა.

ავსტრიამ იკისრა მთავარი „მოკავშირე და გაერთიანებული სახელმწიფოების" მიერ დადგენილი ბულგარეთის, პოლონეთის, რუმინეთის, საბერძნეთის, სერბია-ხორვატია-სლოვენიის სახელმწიფოს და ჩეხოსლოვაკიის საზღვრების ცნობა. მასვე დაეკისრა რეპარაციები, აეკრძალა სამხედრო ავიაციისა და სამხედრო ფლოტის შექმნა. ბუკოვინის სახალხო ვეჩეს 1918 წლის 3 ნოემბრის გადაწყვეტილება ჩრდილოეთ ბუკოვინის საბჭოთა უკრაინასთან შეერთების შესახებ მხედველბაში არ მიიღეს და ბუკოვინა მთლიანად გადაეცა რუმინეთს, იტალიამ მიიღო სამხრეთ ტიროლი და სხვა ტერიტორიები. სენ-ჟერმენის საზავო ხელშეკრულების 88-ე მუხლი კრძალავდა ავსტრიის დამოუკიდებლობის შელახვას, მის შეერთებას გერმანიასთან (ანშლუსი), რაც შეესაბამებოდა 1919 წლის ვერსალის საზავო ხელშეკრულების 80-ე მუხლს. სენ-ჟერმენის საზავო ხელშეკრულება რატიფიცირებულ იქნა ავსტრიის დამფუძნებელი კრების მიერ 1919 წლის 17 ოქტომბერს. ძალაში შევიდა 1920 წლის 16 ივლისს. 

1938 წლის მარტში ფაშისტური გერმანიის მიერ ავსტრიის დაპყრობით სენ-ჟერმენის საზავო ხელშეკრულების პირობები მთლიანად გაუქმდა.

ლიტერატურა
----------

* *კობახიძე ი.*, ქართული საბჭოთა ენციკლოპედია, ტ. 9, თბ. 1985. — გვ. 288.
**ლეონტი მროველი** — „ქართლის ცხოვრების" ერთ-ერთ მინაწერში მოხსენიებული პირი, რომელსაც მიეწერება ამ კრებულში შესული თხზულებები: „მეფეთა ცხოვრება", „არჩილის წამება" და „ნინოს მიერ ქართლის მოქცევა". ზოგი მკვლევარი ზემოხსენებულ ლეონტი მროველს აიგივებს ლეონტი რუისის ეპისკოპოსთან. იგი იხსენიება 1066 წლით დათარიღებულ წარწერაში, რომელიც 1957 წელს ქარელის მახლობლად, სოფ. თრეხვში აღმოაჩინეს, აგრეთვე მოიხსენიება როგორც მთავარეპისკოპოსი, ათონის ერთ-ერთ ხელნაწერში და ამჟამად ეროვნულ ბიბლიოთეკაში დაცულ XI საუკუნის ხელნაწერში.

იმავე „ქართლის ცხოვრების" სხვა მინაწერის მიხედვით, აგრეთვე დასახელებულ ნაწარმოებთა ენობრივ-სტილისტური და ისტორიული ანალიზის შედეგად ბევრი მკვლევარი შეუძლებლად თვლის მათ ავტორად XI საუკუნის მოღვაწის მიჩნევას: „ნინოს მიერ ქართლის მოქცევა" „ქართლის ცხოვრებაში" თითქმის სიტყვასიტყვით გადმოწერილია კრებულ „მოქცევაჲ ქართლისაჲში" დამოწმებული ტექსტიდან. „მეფეთა ცხოვრება", თვით „ქართლის ცხოვრებაში" დაცული ერთ-ერთი მინაწერის თანახმად „ჟამითი ჟამად" (ე. ი. დროდადრო) იწერებოდა, ხოლო „არჩილის წამების" ავტორ ლეონტი მროველს ამ ნაწარმოების XII საუკუნის მეტაფრასტული რედაქციის უცნობი აგიოგრაფი თვით არჩილის თანამედროვედ (VIII საუკუნის მოღვაწედ) მიიჩნევს. ამიტომაც, ზოგიერთი მკვლევარის აზრით, XI საუკუნის მოღვაწე ლეონტი მროველი ამ თხზულების მხოლოდ რედაქტორი ან გადამწერია. მკვლევართა ნაწილი კი ამ თხზულებებს VIII საუკუნით ათარიღებს და შესაბამისად მათ ავტორად სხვა, VIII საუკუნეში მოღვაწე ლეონტი მროველს მიიჩნევს. უკანასკნელი გამოკვლევებითაც დასტურდება, რომ დასახელებული თხზულებები VIII საუკუნეშია დაწერილი.

ლიტერატურა
----------

* *გაფრინდაშვილი გ.* ლეონტი მროველის 1066 წ. სამშენებლო წარწერა თრეხვის ქვაბებიდან, «საქართველოს სსრ მეცნიერებათა აკადემიის საზ. მეცნიერების განყოფილების მოამბე», 1961, № 1;
* *ინგოროყვა პ.* ლეონტი მროველი, ქართველი ისტორიკოსი, „პამბავთა მწერალი" მე-8 საუკუნისა, «ენიმკის მოამბე», 1941, ტ. 10;
* *კეკელიძე კ.* ძველი ქართული მწერლობის ისტორია, ტ. 1, თბ. 1951;
* საქართველოს ისტორიის ნარკვევები, ტ. 1, თბ. 1970;
* *ჯავახიშვილი ივ.* თხზულებანი თორმეტ ტომად, ტ. 8, თბ. 1977;
* *მელიქიშვილი გ.*, ქართული საბჭოთა ენციკლოპედია, ტ. 6, თბ. 1983. — გვ. 194–195.

რესურსები ინტერნეტში
--------------------

* ლეონტი მროველის შემოქმედება Allgeo.org-ზე

სქოლიო
------

1. ↑  Stephen H. Rapp Jr. Studies in Medieval Georgian Historiography: Early Texts and Eurasian Contexts, Corpus Scriptorum Christianorum Orientalium, vol. 601, subsidia, vol. 113. Louvain: In aedibus Peeters, 2003
**ლეონიდ ჩერნოვეცკი** (დ. 25 ნოემბერი, 1951, ხარკივი) — უკრაინელი ბიზნესმენი და ქველმოქმედი.

ბიოგრაფია
---------

მერვე კლასში სკოლიდან გარიცხეს. 14 წლის ასაკში სკოლა მიატოვა და ხარკივის საავიაციო ქარხანაში ზეინკალ-ამწყობად დაიწყო მუშაობა. ერთი წლის მანძილზე მუშაობდა ქარხანაში, ხოლო შემდეგ ისევ სკოლაში დაბრუნდა. 1997 წლის 4 ოქტომბერს მიენიჭა უკრაინის დამსახურებული იურისტის წოდება – „კანონიერებისა და მართლწესრიგის განმტკიცების საქმეში მნიშვნელოვანი დამსახურებისთვის, მაღალი პროფესიონალიზმისთვის." 1998 წელს შექმნა საქველმოქმედო ფონდი „სოციალური პარტნიორობა". იყო კიევის მერი 2006-2012 წლებში. ჰყავს მეუღლე და სამი შვილი. 2004 წელს მონაწილეობა მიიღო უკრაინის საპრეზიდენტო არჩევნებში სადაც მიიღო 129 066 ხმა (0,45%). 2006 წელს გახდა კიევის მერი. 2008 წელს მერის რიგგარაშე არჩევნებში 431 500 ხმა (37,72%) მიიღო. 2012 წელს თანამდებობიდან გადადგა.

კიევის მერის პოსტიდან გადადგომის შემდეგ, დასახლდა ქობულეთში, საქართველოში. აქვს საქართველოს მოქალაქეობა.

რესურსები ინტერნეტში
--------------------

* ლეონიდ ჩერნოვეცკის ოფიციალური საიტი დაარქივებული 2009-03-03 საიტზე Wayback Machine.
10 წლის საიუბილეო გამოცემის გარეკანი
**Global Underground** — ელექტრონული მუსიკის კომპილაციური ალბომების სერია, რომელშიც შედის მაღალი პროფილის დიჯეების შესრულებები მსოფლიოს სხვადასხვა კლუბებში. მათ უშვებს Global Underground Ltd. (ყოფილი Boxed), რომელშიც ასევე ფიგურირებს რამდენიმე სხვა დობილი პროექტი, როგორიცაა Nubreed და Electric Calm. სერიის ყოველი გამოშვება ემყარება იდეას, რომელშიც Global Underground იყვანს დიჯეის ერთ-ერთ ყველაზე უჩვეულო, ეგზოტიკურ კლუბში მსოფლიოს ნებისმიერ კუთხეში შესასრულებლად. ეს სეტი შემდეგ გამოდის 2 დისკიანი ფორმატით, რომელშიც დიჯეის მიერ შექმნილი ამ საღამოს ზოგადი განწყობა ისახება მუსიკაში, თანამედროვე ფოტოგრაფიაში და ჩანახატებში.

სერია Global Underground დასაწყისში გამოუშვა ლეიბლმა Boxed, რომელიც 2001 წელს დაიხურა, შემდეგ კი მის გამოცემა Global Underground Ltd-მ გააგრძელა. მისი პირველი გამოცემიდან 1996 წელს სერიამ დიდი პოპულარობა მოიპოვა და პროგრესული ჰაუსის სტანდარტი გახდა მსოფლიოში. აქ წარმოდგენილი მუსიკა უმეტესწილად პროგრესიული ჰაუსია, თუმცა არის ასევე ტრანსისა და ბრიკბიტის კომპოზიციებიც.

სერიას რამდენიმე დამახასიათებელი თვისება აქვს ყველა გამოცემაში:

* ყოველ ალბომში მიქსს მსოფლიოში განთქმული დიჯეი აკეთებს.
* ადგილს, სადაც ეს მუსიკა იქნება, განსაკუთრებული მნიშვნელობა აქვს მუსიკაში ზოგადად.
* ვრცელი ჩანახატები მიმოხილვის სახით გაკეთებულია მიქსმაგის რედაქტორი დომ ფილიპსის მიერ.
* ყოველი ალბომი ორი დისკისგან შედგება.
* კომპოზიციების სია რედაქტირედაბ სრული სეტის მიხედვით და ემყარება შესრულების რეტროსპექტიულ ხედვას.
* პირველი ხუთი გამოცემა ცოცხლად იყო ჩაწერილი შესაბამის კლუბში, დანარჩენები კი მიქსირებული და ჩაწერილია სტუდიაში.
* ბილბორდმა გლობალ ანდერგრაუნდს სპეციალური აღნიშვნა გაუკეთა, როგორც პირველი დიჯეი მიქს კომპილაციას, რომელსაც დიჯეების მაღალი ხარისხის ფოტოები ჰქონდა ალბომის გარეკანზე. ამან, ჟურნალის აზრით, ხელი შეუწყო დიჯეების, როგორც სუპერვარსკვლავების, ჩამოყალიბებას ელექტრონული საცეკვაო მუსიკის კულტურაში.

რესურსები ინტერნეტში
--------------------

* 

* ოფიციალური საიტი
* GU Music — დისკოგრაფია Discogs-ზე
* Boxed — დისკოგრაფია Discogs-ზე
* Global Underground Ltd. — დისკოგრაფია Discogs-ზე
**მარიან სარი** (გერმ. Marian Sarr; დ. 30 მარტი, 1995, ესენი, გერმანია) — სენეგალური წარმოშობის გერმანელი ფეხბურთელი, „ვოლფსბურგ II"-ის მცველი.

ადრეული კარიერა
---------------

მარიან სარი 1995 წლის 30 მარტს დაიბადა. მარიანმა თავისი საფეხბურთო კარიერა "ესენში" დაიწყო, საიდანაც 2005 წელს გელზერკირხენულ "შალკეში" ამოყო თავი. 2008 წელს ის ლევერკუზენის "ბაიერს" შეუერთდა, სადაც კლუბის მეორე გუნდთან ერთად განიცადა დიდი პროგრესი. 2012/13 წლების სეზონში სარმა ცენტრალური მცველის პოზიციაზე რეგიონალლიგის პირველ ნაწილში კლუბში 10 მატჩი გამართა.

დორტმუნდის ბორუსია
------------------

სარი დორტმუნდის "ბორუსიას" 2012/13 წლების სეზონის მეორე ნახევრიდან შეუერთდა. ლევერკუზენიდან დორტმუნდში მისმა გადასვლამ მედიაში ფართო გამოხმაურება ჰპოვა, რომელმაც "ტალანტების ქურდობის" თემის განახლება გამოიწვია. 2012/13 წლების სეზონის მეორე ნახევრისას სარი დორტმუნდელთა 19 წლამდელთა აკადემიაში ირიცხებოდა. 2013/14 წლების სეზონში კი სარი დორტმუნდის ძირითად გუნდში კლოპის ინიციატივით ჩაირიცხა.

2013 წლის 20 ივლისს შედგა სარის პროფესიონალური დებიუტი მესამე ლიგაში შტუტგარტის დუბლშემადგენლობის წინააღმდეგ. სარის ოფიციალური დებიუტი ჩემპიონთა ლიგაში 11 დეკემბერს მარსელში ადგილობრივი კლუბის წინააღმდეგ შედგა, სადაც მან ბრწყინვალედ ჩაანაცვლა (მატს ჰუმელსი) და დამაჯერებელი იყო მისი თითოეული მოქმედება. მისი თამაში დაღვინებული მცველის შთაბეჭტილებას ტოვებდა. მან თავისი წვლილი შეიტანა დორტმუნდის "ბორუსიას" 1/8 ფინალურ ეტაპზე გაღწევაში.

გერმანიის ახალგაზრდული ნაკრები
------------------------------

სარი გერმანიის 17 წლამდელთა ნაკრებს წარმოადგენთა ევრო 2012 – ზე, რომელიც სლოვენიაში გაიმართა (ჯგუფში საქართველოსთან ერთად ასპარეზობდა). შტეფან ბიოგერის ხელმძღვანელობით ნაკრებმა ჯგუფში ყველა მატჩში გაიმარჯვა, ნახევარ ფინალურ ეტაპზე პოლონელებს მინიმალური ანგარიშით 1 – 0 სძლიეს, ფინალში კი ჰოლანდიის ნაკრებთან 11 მეტრიანების სერიაში დამარცხდნენ ანგარიშით 4 – 5 (ძირითადი დრო 1 – 1).

კარიერის სტატისტიკა
-------------------

### კლუბი

*განახლდა: 16 დეკემბერი 2013.*

| კლუბი | სეზონი | ლიგა | თასი | სხვა | საერთაშორისო | ჯამი |
| --- | --- | --- | --- | --- | --- | --- |
| თამაში | გოლი | თამაში | გოლი | თამაში | გოლი | თამაში | გოლი | თამაში | გოლი |
|
| ბორუსია დორტმუნდი | 2013–14 | 1 | 0 | 0 | 0 | 0 | 0 | 1 | 0 | 2 | 0 |
| ჯამი | 1 | 0 | 0 | 0 | 0 | 0 | 1 | 0 | 2 | 0 |
| ჯამი | 1 | 0 | 0 | 0 | 0 | 0 | 1 | 0 | 2 | 0 |

ტიტულები
--------

### საერთაშორისო

გერმანია
* UEFA ევროპის 17 წლამდელთა საფეხბურთო ჩემპიონატი ფინალისტი: 2012

სქოლიო
------

1. ↑  მარიან სარი.  დაარქივებულია ორიგინალიდან — 2016-03-04. ციტირების თარიღი: 15 დეკემბერი 2014.
**Horizon Zero Dawn** (ქართ. ჰორიზონტი ნულოვანი განთიადი) - ღია მსოფლიოს (ინგლ. Open World)  მოქმედებითი,  სათავგადასავლო,  როლური ვიდეო თამაში "ინტერაქტიური კინოს" ელემენტებით შემუშავებული ნიდერლანდური,  დეველოპერული სტუდიის Guerrilla Games-ის და გამოცემული Sony Interactive Entertainment-ის მიერ PlayStation 4 კონსოლისთვის 2017 წელს.

სიუჟეტი მოგვითხრობს ნორას ტომის ახალგაზრდა, მონადირე გოგონას ელოის (Aloy) შთამბეჭდავ ისტორიას რომელიც მიმდინარეობს 31-ე საუკუნეში. ელოის მიზანია მის წარსულში გარკვევა და გაგება თუ ვინ იყვნენ მისი მშობლები. მოქმედებები ვითარდება პოსტ  აპოკალიფსურ მსოფლიოში რომელიც მოიცავს  შეერთებული შტატების (US) ტერიტორიას "ყოფილ" კოლორადოს და იუტას შტატებს. მოთამაშეს საშუალება ეძლევა გამოიყენოს შორს მსროლი იარაღები, შუბი და ფარულობა მექანიკურ არსებებთან და მტრის სხვა ძალებთან საბრძოლველად. უნარების ხე მოთამაშეს აძლევს ახალ შესაძლებლობებს და პრემიებს. მოთამაშეს შეუძლია გამოიკვლიოს ღია მსოფლიო: სხვადასხვა ტომის სოფლების, ქალაქების; "ძველების" ნასახლარების; რობოტების ქარხნების აღმოსაჩენად და გვერდითი  ქვესტების შესასრულებლად.

მოკლე შინაარსი
--------------

იხილეთ აგრეთვე
--------------

Horizon Forbidden West

სქოლიო
------

რესურსები ინტერნეტში
--------------------

* Horizon Zero Dawn-ის ოფიციალური ვებგვერდი
* ოფიციალური გვერდი Guerrilla-Games.com-ზე
* "Horizon" სერიის ოფიციალური გვერდი Fandom-ზე
* Horizon Zero Dawn-ის კრიტიკოსების შეფასებები metacritic-ზე
* Horizon Zero Dawn-ის ოფიციალური გვერდი IMDB.com-ზე
* Horizon-ის პერსონაჟების ოფიციალური გალერეა
* Sony BRAVIA-ს "Perfect for PlayStation®" ტვ. მოდელების ოფიციალური რგოლი Horizon'ის კადრებით
* "Horizon" სერიის ოფიციალური გვერდი Guerrilla Games-ზე
**მაგისტრატი მოსამართლე** – რაიონული (საქალაქო) სასამართლოს მოსამართლე, რომელიც თავის უფლებამოსილებას ახორციელებს რაიონული (საქალაქო) სასამართლოს სამოქმედო ტერიტორიაზე არსებულ ადმინისტრაციულ-ტერიტორიულ ერთეულში. საქართველოში მაგისტრატი მოსამართლის სამოქმედო ტერიტორია და რაოდენობა განისაზღვრება საქართველოს იუსტიციის უმაღლესი საბჭოს გადაწყვეტილებით. მაგისტრატი მოსამართლეების შემადგენლობას რაიონულ (საქალაქო) სასამართლოში განსაზღვრავს საქართველოს იუსტიციის უმაღლესი საბჭო.

საქართველოში სისხლის სამართლის საქმეებზე მაგისტრატი მოსამართლის კომპეტენციას მიეკუთვნება ადამიანის კონსტიტუციური უფლების შეზღუდვისა და იძულებით ღონისძიებასთან დაკავშირებული საგამოძიებო მოქმედების ჩატარების შესახებ სასამართლოს განჩინების გამოტანა, ბრალდებულის მიმართ აღკვეთის ღონისძიების საკითხის გადაწყვეტა, სისხლის სამართლის საპროცესო კოდექსით გათვალისწინებულ შემთხვევებში გამომძიებლის ან/და პროკურორის უკანონო ქმედების გამო საჩივრის გადაწყვეტა, ასევე სისხლის სამართლის საპროცესო კოდექსით გათვალისწინებული სხვა უფლებამოსილებების განხორციელება.

სამოქალაქო სამართლის საქმეებზე მაგისტრატი მოსამართლეები განიხილავენ: ქონებრივ დავებს, თუ სარჩელის ფასი არ აღემატება 5 000 ლარს; ზოგიერთ კატეგორიის უდავო და გამარტივებული წარმოების საქმეებს, თუ მოთხოვნის ან ქონების ღირებულება აღემატება 5 000 ლარს; საოჯახო-სამართლებრივი ურთიერთობიდან გამომდინარე დავებს (გარდა შვილად აყვანის, მშობლის უფლების ჩამორთმევის, მამობის დადგენის და განქორწინების საქმეებისა, თუ მეუღლეებს შორის არსებობს დავა ბავშვის მიკუთვნების თაობაზე).

ადმინისტრაციული სამართლის საქმეებზე მაგისტრატი მოსამართლეები განიხილავენ: ადმინისტრაციული სამართალდარღვევის საქმეებს; სახელმწიფო სოციალური დაცვის საკითხის თაობაზე საქმეებს; სასამართლოს კანონიერ ძალაში შესული გადაწყვეტილების აღსრულებასთან დაკავშირებით წარმოშობილ დავებს; საჯარო სამსახურში შრომითი ურთიერთობიდან წარმოშობილ დავებს; მეწარმის საქმიანობის შემოწმების შესახებ მაკონტროლებელი ორგანოს შუამდგომლობის საფუძველზე ბრძანების გამოცემის თაობაზე საქმეებს; არანებაყოფლობითი ფსიქიატრიული დახმარების მიზნით პირის სტაციონარში მოთავსების შესახებ ფსიქიატრიული დაწესებულების ან პენიტენციური დაწესებულების მიმართვებს; ტუბერკულოზის გავრცელების თავიდან აცილების მიზნით პირის არანებაყოფლობითი იზოლაციის თაობაზე საზოგადოებრივი ჯანდაცვის ადგილობრივი ერთეულის მიმართვას; პირის შესახებ მონაცემების აზარტულ ან/და მომგებიან თამაშობებზე დამოკიდებულ პირთა სიაში შეტანასთან დაკავშირებით განცხადებას.

ლიტერატურა
----------

* *ზურაბიშვილი, დ.*, *გობრონიძე გ.*, სამოქალაქო განათლების ლექსიკონი, საიას იურიდ. განათლ. ხელშეწყობის ფონდი, თბ. 2011. ISBN 978-9941-0-3354-4.

სქოლიო
------

1. ↑  „საერთო სასამართლოების შესახებ" საქართველოს ორგანული კანონის 28-ე მუხლის მე-3 პუნქტი.
2. ↑  საქართველოს სისხლის სამართლის საპროცესო კოდექსის მე-20 მუხლის მე-2 ნაწილი.
3. ↑  საქართველოს სამოქალაქო საპროცესო კოდექსის მე-14 მუხლი.
4. ↑  საქართველოს ადმინისტრაციული საპროცესო კოდექსის მე-6 მუხლი.
**საქართველოში მედიის თავისუფლებისა და ჟურნალისტების უსაფრთხოების დარღვევა** - ევროპარლამენტის რეზოლუცია. რეზოლუცია ევროპარლამენტმა სტრასბურგში 8 ივნისს გამართული პლენარული სხდომის დროს მიიღო.

მრავალპარტიული რეზოლუცია ევროპარლამენტარებმა მირიამ ლექსმანმა, სვენ მიკსერმა, პეტრას აუსტრევიჩიუსმა, მარკეტა გრეგოროვამ, ანა ფოტიგამ და მიგელ ურბან კრესპომ მოამზადეს. სხდომაზე სიტყვით ასევე გამოვიდნენ ევროპარლამენტარები ანდრიუს კუბილიუსი, მარინა კალიურანდი, კარინ კარლსბრო, ვიოლა ფონ კრამონ-ტაუბადელი, იოახიმ კუჰსი, რიჩარდ ჟარნეცკი, პიტერ პოლაკი და ანდრეა კოზოლინო.

ევროპარლამენტარმა სვენ მიკსერმა 2021 წლის 5 ივლისის ჰომოფობიური დარბევები ახსენა და აღნიშნა, რომ ქვეყნის მაჩვენებელი ბოლო ორ წელიწადში პრესის თავისუფლების დამცველი ორგანიზაციის, „რეპორტიორები საზღვრებს გარეშეს" გლობალურ ინდექსში მნიშვნელოვნად დაეცა.

მან განაცხადა, რომ მიუხედავად არსებული სამართლებრივი ბაზისა, „ჟურნალისტებისა და მედიის წარმომადგენლების ფიზიკური უსაფრთხოება მნიშვნელოვნად გაუარესდა" და დასძინა, რომ ტელეკომპანია „მთავარი არხის" ხელმძღვანელის, ნიკა გვარამიას დაპატიმრება „საკმაოდ საეჭვო ბრალდებებით" შეშფოთების საგანს წარმოადგენს.

ევროპარლამენტარმა ხაზგასმით აღნიშნა, რომ საქართველოს ევროპული გზის მხარდასაჭერად მნიშვნელოვანი ნაბიჯი იქნებოდა „ოლიგარქ ბიძინა ივანიშვილისთვის პერსონალური სანქციების დაკისრება საქართველოს პოლიტიკასა და ეკონომიკაში მისი დესტრუქციული როლის გამო".

სქოლიო
------

1. 1 2 3 4 5  საქართველო ევროპარლამენტისგან „ბოლო გაფრთხილებას" იღებს. civil.ge (2022-09-06).
**სალომე ომიაძე** (დ. 30 მარტი, 1969) — ქართველი ენათმეცნიერი, მეცნიერი, პედაგოგი. სამეცნიერო შრომების ავტორი. ერთი რომანის, 7 მოთხრობის, 100-ზე მეტი საბავშვო ლექსის ავტორი. ფილოლოგიის მეცნიერებათა დოქტორი, პროფესორი.

ბიოგრაფია
---------

დაამთავრა თბილისის სახელმწიფო უნივერსიტეტის ფილოლოგიის ფაკულტეტის ქართველურ ენათა განყოფილება 1991 წელს და ამავე უნივერსიტეტის ფილოლოგიის ფაკულტეტის ასპირანტურა 1994 წელს. დოქტორანტურა კი 2006 წელს.

1991-1994 წლებში იყო თბილისის სახელმწიფო უნივერსიტეტის, ახალი ქართული ენის კათედრის ასპირანტი, 1995-1997 წელს კი ამავე უნივერსიტეტის ახალი ქართული ენის კათედრის მასწავლებელი. ახალი ქართული ენის კათედრის დოცენტი იყო 1997-2006 წლებში. 2006 წლიდან იყო ჰუმანიტარულ მეცნიერებათა ფაკულტეტის, ასოცირებული პროფესორი. 1993-1995 წლებში იგი აგრეთვე იყო ეგზიუპერის სახელობის ქართულ-ფრანგული კოლეჯის, ქართული ენისა და ლიტერატურის მასწავლებელი. სატელევიზიო სტუდია "აუდიენცია", სტილისტ-რედაქტორი 1995-1996 წლებში და 2004-2009 წლებში საქართველოს საზოგადოებრივ საქმეთა ინსტიტუტის. 2004-2007 წლებში იყო მიწვეული ლექტორი, 2007-2009 წლებში კი სრული პროფესორი. 2008-2016 წლებში იყო კავკასიის უნივერსიტეტის, მიწვეული ლექტორი. 2011-2015 წლებში კი არნ. ჩიქობავას სახელობის ენათმეცნიერების ინსტიტუტის, ზოგადი ენათმეცნიერების განყოფილების მთავარი მეცნიერ-თანამშრომელი. ასევე იყო ამავე ინსტიტუტის ზოგადი ენათმეცნიერების განყოფილების უფროსი მეცნიერ-თანამშრომელი 2015-2018 წლებში. ზოგადი ენათმეცნიერების განყოფილების მთავარი მეცნიერ-თანამშრომელია 2018 წლიდან. კვლევის ძირითადი მიმართულებები: ლინგვოკულტუროლოგია, ქართული ენის სტილისტიკა, პრაგმატიკა, სემიოტიკა, კოგნიტიური ლინგვისტიკა, პედაგოგიკა.

ბიბლიოგრაფია
------------

* საგანმანათლებლო რესურსების ნაკრები ჩვენი სამყარო : პირველი სერიის მეხუთე მოდული "წითელი ჭიამაია", თბ. 2015, გვ. 36 ISBN 9789941946011
* საპნის ბუშტები : მოთხრობა, თბ. 2015, გვ. 16
* საგანმანათლებლო რესურსების ნაკრები ჩვენი სამყარო : მეორე სერიის მერვე მოდული "პარკში", თბ. 2015, გვ. 30 ISBN 9789941943904
* ანას : წერილები და მოგონებები ანა კალანდაძეზე, თბ. ენათმეცნიერების ინ-ტი, 2014, გვ. 253
* დედები და შვილები : ლექსი, თბილისი, სანი, 2002, გვ. 12 ISBN 9992898593

ლიტერატურა
----------

* საქართველოს მეცნიერებათა დოქტორები, ირინა ჯაფარიძე, თბ. 2012,გვ. 484

რესურსები ინტერნეტში
--------------------

* სალომე ომიაძე — საქართველოს ბიოგრაფიული ლექსიკონი
მაღარამკენტის რაიონი
**მაღარამკენტის რაიონი** (ლეზგ. Мегьарамд хуьр) — ადმინისტრაციულ-ტერიტორიული ერთეული და მუნიციპალური წყობა (მუნიციპალური რაიონი), რომელიც შედის რუსეთის ფედერაციის დაღესტნის შემადგენლობაში. აღნიშნულის ადმინისტრაციული ცენტრია სოფელი მაღარამკენტი.

გეოგრაფია
---------

აღნიშნული რაიონი მდებარეობს დაღესტნის სამხრეთ ნაწილში და ესაზღვრება რესპუბლიკის: დერბენტის, სულეიმან-სტალსკის, კურახსკის, ახტინსკისა და დოკუზპარინსკის ოლქებს. სამხრეთით ეს რეგიონი ესაზღვრება აზერბაიჯანს. მაღარამკენტის რაიონის ფართობია 654.6 კმ².

ისტორია
-------

როგორც დამოუკიდებელი ადმინისტრაციული ერთეული, მაღარამკენტის რეგიონი შეიქმნა 1943 წელს. 1960 წელს მაღარამკენტის რეგიონი გაერთიანდა კასუმკენტის რეგიონთან და 1965 წელს იგი კვლავ გამოიყო და ამ საზღვრებში არსებობდა 2010 წლამდე.

2010 წელს დაღესტნის მაღარამკენტის რაიონის ორი სოფელი, ხრახ-უბა და ურიან-უბა, რომლებიც აზერბაიჯანიდან იჯარით აღებულ მიწებზე გაჩნდა, აზერბაიჯანის ხაჩმას მხარეში გადავიდა. ეს მიწები აზერბაიჯანის ხაჩმაზის რაიონის ტერიტორიაზე - 1954 წლის მაისში საბჭოთა სოციალისტური რესპუბლიკის კავშირირის მინისტრთა საბჭოს განკარგულებით დროებით გადაეცა დაღესტნის რსფსრ ავტონომიურ რესპუბლიკას, როგორც საძოვრების ტერიტორიები. 

1984 წელს აზერბაიჯანის სსრ მინისტრთა საბჭოს გადაწყვეტილებით ეს დოკუმენტი კიდევ 20 წლით გაგრძელდა, ხოლო 2004 წელს მოქმედების ვადის ამოწურვის გამო დოკუმენტმა ძალა დაკარგა. აზერბაიჯანის იურისდიქციას ამ სოფლებზე არასდროს დაუპირისპირებია არც რსფსრ და არც თანამედროვე რუსეთი, რაც აისახა რუსეთ-აზერბაიჯანის საზღვრის დემარკაციის ხელშეკრულებაში. საიჯარო ვადის დასრულების შემდეგ, ურიანობასა და ხრაჰობას მცხოვრებლებს წინაშე დგას არჩევანი - მიიღონ აზერბაიჯანის მოქალაქეობა და დარჩნენ ამ მიწებზე, ან გადასახლდნენ დაღესტანში. 

ურიანობის მაცხოვრებლებმა ნებაყოფლობით აირჩიეს პირველი, ხრაობას კი მეორე ვარიანტი. ის სოფლელები, რომლებსაც წასვლა ერჩევნათ - წავიდნენ, დარჩენის მსურველები - დარჩნენ და მიიღეს აზერბაიჯანის მოქალაქეობა, ხოლო ერთ-ერთმა სოფელმა - ხრაჰობამ კი მიიღო ახალი სახელი პალიდლი [1]. 

გარდა ამისა, აზერბაიჯანი ადრე იღებდა მდინარე სამურის ნაკადის 90% -ს, მაგრამ ხელშეკრულების ხელმოწერის ბოლო ეტაპზე შესაძლებელი იყო ამ პროპორციის 50-დან 50% -მდე მიტანა, მდინარე სამურის თანაპატრონობა, რომელიც 2010 წლამდე სრულად ეკუთვნოდა რუსეთს [2][3]. 

მუნიციპალური ოლქი მოიცავს 22 მუნიციპალიტეტს, სოფლის დასახლების სტატუსით და 32 დასახლებას მათში [4].

რესურსები ინტერნეტში
--------------------

* Муниципалитеты Республики Дагестан МО «Магарамкентский район»
* Образовательные учреждения района

სქოლიო
------

1. ↑  Российская газета нашла в Азербайджане «российские земли» | Vesti.az | Главные новости Азербайджана | Новости Азербайджана.  დაარქივებულია ორიგინალიდან — 2014-12-14. ციტირების თარიღი: 2014-12-14.
2. ↑  Медведев подписал договор о границе с Азербайджаном
3. ↑  Госдума ратифицировала договор о границе с Азербайджаном
4. ↑  Закон Республики Дагестан от 13 января 2005 года № 6 «О статусе и границах муниципальных образований Республики Дагестан»
**მაღაროსკარის პირველი ეკლესია** — არქეოლოგიური და არქიტექტურული ძეგლი დუშეთის მუნიციპალიტეტში, სოფელ მაღაროსკარიდან ჩრდილოეთით, 4 კილომეტრზე, მდინარე ფშავის არაგვის მარჯვენა ნაპირას, ნასოფლარი კართანასთან, მთის თხემზე. განეკუთვნება X-XI საუკუნეებს. 1974 წელს გაითხარა ი. ჯავახიშვილის სახელობის ისტორიის, არქეოლოგიისა და ეთნოგრაფიის ინსტიტუტის ჟინვალის არქეოლოგიურმა ექსპედიციამ.

ეკლესია დარბაზულია, ნაგებია ნატეხი ქვით. კონსტრუქციულ ნაწილებში შირიმის თლილი ქვებიცაა გამოყენებული. გრძივი კედლებისა და დასავლეთი კედლის დიდი ნაწილი დანგრეულია, ჩაქცეულია კამარა. გარედან სამხრეთი, დასავლეთი და ჩრდილოეთი კედლების მნიშვნელოვან ნაწილს მიწაყრილი ფარავს. შესასვლელი სამხრეთიდან და დასავლეთიდანაა. ორივე კარი გარედან ნახევარწრიული თაღითაა დასრულებული. შიგნით სწორკუთხაა. აღმოსავლეთით, ნახევარწრიული აფსიდის ღერძზე გარეთკენ მკვეთრად შევიწროვებული თაღოვანი სარკმელია, რომლის ორივე მხარეს თითო ნიშია. ჩრდილოეთის ნიში გადახურულია ერთმანეთზე მიყრდნობილი ორი ქვის ფილით. სამხრეთის ნიში სწორკუთხაა, საკმაოდ ღრმაა და გეგმით ტეხილის ფორმა აქვს. საკურთხევლის ბაქანი ერთი საფხეურით ამაღლებულია. საკურთხეველში შემორჩენილია ფიქლის ფილებით მოგებული და კირხსნარით მოსწორებული იატაკის ფრაგმენტები. საკურთხევლის შუაში შირიმის ბლოკებით ნაგები ტრაპეზის მცირე ნაწილია. შირიმით ნაწყობი კანკელისგან საფუძველიღაა შემორჩენილი. სატრიუმფო თაღი, რომლის უმეტესი ნაწილი შირიმის ქვითაა ნაწყობი, ეყრდნობა შირიმის პროფილირებულ იმპოსტებს. გრძივ კედლებზე ორ-ორი ორსაფეხურიანი პილასტრია. პილასტრების წინა საფეხურზე დაყრდნობილი საბჯენი თაღებით დარბაზის კამარა სამ ტოლ ნაწილად იყოფოდა. პილასტრებს შორის თითო ნახევარწრიული ყრუ თაღია გამოყვანილი, რომელთა იმპოსტების პროფილს თარო და ცერად ჩამოკვეთილი სიბრტყე შეადგენს. ეკლესიის შემორჩენილი კედლები შიგნით და გარეთ შელესილია.

ეკლესიას სამხრეთიდან მინაშენი ეკვროდა, რომლისგანაც მხოლოდ კვალია შემორჩენილი.

ლიტერატურა
----------

* *წერეთელი კ. რჩეულიშვილი გ.*, საქართველოს ისტორიისა და კულტურის ძეგლთა აღწერილობა, ტ. 2, თბ. 2008. — გვ. 272.
**საყვალა სალუქვაძე** (დ. 30 ივლისი, 1944, ოზურგეთი) — ქართველი ეარქიტექტორი.

ბიოგრაფია
---------

1968 წელს დაამთავრა საქართველოს ტექნიკური უნივერსიტეტი]]ს სამშენებლო ფაკულტეტი არქიტექტურის სპეციალობით ხოლო 1975 წელს მოსკოვის საკავშირო ქალაქგეგმარების ს/კ უნივერსიტეტის ასპირანტურა.

სხვადასხვა დროს იყო ოზურგეთის მთავარი არქიტექტორი, საქალაქო საბჭოს აღმასკომის თავმჯდომარე, სამშენებლო ტრესტ „კოლხთმშენის" ოზურგეთის სამშენებლო სამმართველოს უფროსი, ოზურგეთის გამგებელი; ხელმძღვანელობდა საქართველოს ურბანიზაციისა და მშენებლობის სამინისტროს გურიის მხარის ურბანიზაციისა და მშენებლობის დეპარტამენტს; მისი ძირითადი ნამუშევრებია: სსრკ კავშირის სამინისტროს 1300 ადგილიანი ტურისტული კომპლექსი ქ. სევასტოპოლში, ეთნოგრაფიული მუზეუმი ოზურგეთის რაიონის სოფელ ბახვში (1981), მოსწავლეთა სასახლე ქ. ოზურგეთში (1984), ადმინისტრაციული და სამედიცინო დაწესებულებები ოზურგეთის რაიონის სოფლებში (1988-1989) მარიამ ღვთისმშობლის სახელობის ეკლესია ქ. ოზურგეთში, გურიის სატრანსპორტო კომპლექსი და სხვა; საკავშირო და საერთაშორისო კონკურსების ლაურეატი; რესპუბლიკური და საერთაშორისო სამეცნიერო კონფერენციის მონაწილე, მრავალი სამეცნიერო პუბლიკაციის ავტორი.

ორგანიზაციის წევრი
------------------

* საქართველოს არქიტექტორთა კავშირი, წევრი

ჯილდოები
--------

* ღირსების ორდენი

ლიტერატურა
----------

* საქართველოს არქიტექტორთა და მშენებელთა ენციკლოპედია, თბ. 2017, გვ. 499-500

რესურსები ინტერნეტში
--------------------

* საყვალა სალუქვაძე — საქართველოს ბიოგრაფიული ლექსიკონი
**საყდარგორის არქეოლოგიური ძეგლები** — შუა საუკუნეების ნასახლარი, სამარხები და ეკლესიები სოფელ ზემო ნაქალაქარის (თიანეთის მუნიციპალიტეტი) სამხრეთ-დასავლეთ ნაწილში. საყდარგორის ეკლესიის გალავნიან ეზოში. 1963 წელს გათხარეს (რ. რამიშვილი) ისრულთაღიანი სწორკუთხა აკლდამა. კედლები ნაგები იყო კლდისა და რიყის ქვებით დუღაბზე, კონსტრუქციული ნაწილები — შირიმის ქვათლილებით. ეკლესიის აღმოსავლეთ ფასადზე შირიმის ქვაზე ჯვრის გამოსახულებაა. იქვე ე. წ. თელუბანში, შერჩენილია წმ. გიორგის დარბაზული ტიპის ეკლესიის ნანგრევები (ტოპონიმი თელუბანი გაიგივებულია თხილნარასთან. ეს სახელები გვხვდება XVI და XVIII საუკუნეების ისტორიულ წყაროებში მოხსენიებულ სოფელთა შორის). ეკლესიებთან შეიმჩნევა ნასახლარები.

წყარო
-----

* ქართული სამართლის ძეგლები, ი. დოლიძის გამოც. ტ. 2, თბ. 1965

ლიტერატურა
----------

* *რამიშვილი რ. ჯორბენაძე ბ.* ერწო-თიანეთის არქეოლოგიური ექსპედიის სადაზვერვო მუშაობის შედეგები, «მაცნე. ისტორიის, არქეოლოგიის, ეთნოგრაფიისა და ხელოვნების ისტორიის სერია», 1978, № 1;

* *რამიშვილი რ. ჯორბენაძე ბ.*, ქართული საბჭოთა ენციკლოპედია, ტ. 9, თბ. 1985. — გვ. 202.
|  |  |
| --- | --- |
|  | ტერმინს „**ჭეიშვილი**" აქვს სხვა მნიშვნელობებიც, იხილეთ **ჭეიშვილი (მრავალმნიშვნელოვანი)**. |

**ლეონიდ ჭეიშვილი** (უცხოეთში — Leonidas Tscheischwili, Tcheichvili; დ. 20 ნოემბერი, 1905, კულაში, სამტრედიის მუნიციპალიტეტი, — გ. 1 ნოემბერი, 1990) — ქართველი მეცნიერი, ქიმიკოსი, ტექნოლოგი.

1924–1925 წლებში სწავლობდა თსუ-ში, 1933 წელს დაამთავრა ბერლინის (შარლოტენბურგის) უმაღლესი ტექნიკური სასწავლებელი. 1935–1945 წლებში მუშაობდა კაიზერ ვილჰელმის ქიმიურ ინსტიტუტში, 1947–1960 წლებში — სილიკატური ნაწარმის სხვადასხვა საწარმოში ტექნიკურ დირექტორად ჯერ საფრანგეთში, 1948 წლიდან კი — არგენტინაში; 1960–1962 წლებში — მეცნიერ-მკვლევარად პენსილვანიის უნივერსიტეტში (აშშ). 1963–1983 წლებში მუშაობდა ბუენოს-აირესის მინერალოგიის ინსტიტუტის სილიკატების ქიმიური განყოფილების ხელმძღვანელად. ჭეიშვილის შრომები ძირითადად შეეხება სილიკატების ქიმიურ და ტექნოლოგიურ საკითხებს (მ.შ. სილიკატების კრისტალური სტრუქტურები).

ლიტერატურა
----------

* *ჯავრიშვილი, ვ.*, ქართული საბჭოთა ენციკლოპედია, ტ. 11, თბ. 1987. — გვ. 389.